Lochner rokjagter in 'Huis Lelieveld' | Netwerk24
Deur AJ Opperman 01 April 2020 10:00
Lochner de Kock as Vis Venter in die kykNET-komedie Huis Lelieveld. Foto: Eden Wessels
"Vis Venter is 'n rokjagter en 'n opstoker en almal in Huis Lelieveld is sy teiken," sê De Kock oor die karakter wat met almal oor die weg kom buiten die predikant.
"Hulle sit vas soos 'n mens nie kan glo nie. Hy geniet die lewe, sonder perke, en hy aanvaar nie nee vir 'n antwoord nie. Op 'n kol maak hy 'n vrou dronk, wat dan sonder klere met 'n kitaar die eetsaal indans. Almal is verontwaardig, maar Vis put groot vreugde daaruit. En hy dobbel. Soms wen hy, ander kere verloor hy – met rampspoedige gevolge."
De Kock het lanklaas in 'n televisiereeks verskyn omdat hy en sy vriend en sangmaat, Richard van der Westhuizen, dikwels saamtoer.
"Dit was lekker om aan die reeks te werk," sê De Kock.
"My karakter was eintlik nie meer rou toe hy gestalte gekry het nie, want die ander karakters het al in die reeks oor hom geskinder."
De Kock het al voorheen stemwerk vir Willie Esterhuizen, draaiboekskrywer en regisseur van Huis Lelieveld, gedoen, maar nog nooit saam met hom as regisseur gewerk nie.
"Willie skryf ook die storie soos dinge aangaan. En hoe hy daardie tekste uitdraai, weet die Vader alleen."
De Kock sou onlangs as oorklankingsregisseur begin werk het aan Turkse reekse wat in Afrikaans vertaal word, maar weens die Covid-19-pandemie is die produksie uitgestel.
De Kock werk tans aan die Engelse vertaling van sy kinderboek Die drie muiskatiere.
Terselfdertyd werk hy aan 'n nuwe kookboek, HAP.
"Ek sit lekker by die kombuistafel en skryf. Dan staan ek op om kos te maak. Ek gebruik die tyd wat ek by die huis het."